Johs. Poulsen (RV), 2008-01-31:
I Det Radikale Venstre har vi gennem en lang årrække arbejdet fremadrettet for at få øget investeringerne på jernbaneområdet, fordi det jo, som det er sagt fra stort set alle ordførere indtil nu, er ganske væsentligt, at vi får øget kapaciteten der, at vi får tilgængeligheden øget, at vi får sikkerheden øget, og at vi i det hele taget får en jernbane, som både med hensyn til passagertransport og med hensyn til godstransport bliver endnu bedre.
Hvis man kigger bagud, er der ingen tvivl om, at der har været en lang række forsømmelser på baneområdet, og derfor er udfordringen jo ikke mindst at få rettet op på dem og så på en række områder få foretaget nye investeringer, der betyder, at vi i endnu højere grad kan fremtidsindrette vores kollektive trafiksystem, så det kan opfylde de udfordringer, vi står over for.
Det er vi heldigvis godt i gang med.
Det ændrer selvfølgelig ikke på, at udfordringerne er endnu større end det, der allerede er aftalt, og derfor glæder vi os også over, at vi er blevet enige om en fællesudtalelse, som klart siger, at der yderligere skal prioriteres en indsats på jernbaneområdet.
Vi er tilfredse med, at vi kan samarbejde om det, og det spændende bliver den næste fase, hvor vi så skal lægge de konkrete prioriteringer ind, som skal sørge for, at det så også bliver virkelighed.
Det er sagt flere gange i debatten, at der nødvendigvis skal være en finansiering til stede, og det er selvfølgelig også en meget spændende diskussion.
I al fald må vi sige, at det ikke er muligt at plukke pengene fra træerne og sige, at de nu blot kan investeres.
Der er naturligvis banemæssige udfordringer i alle dele af landet, og vi diskuterer dem jo fra tid til anden her i Folketingssalen, enten i generelle debatter eller foranlediget af, at der jo også ofte er forespørgsler eller beslutningsforslag om enkeltstrækninger her i Folketingssalen, så der er jo et ganske komplet billede af, hvor der ligger en række udfordringer, som vi skal have taget fat på.
Derfor hilser vi sådan set også denne forespørgselsdebat velkommen, fordi den jo endnu en gang peger på, at der er noget, vi skal tage fat på.
Men jeg kan sige, som også hr. Klaus Hækkerup var inde på i sin ordførertale, at der jo er meget, der tyder på, at vi i det her Folketing i hovedlinjerne stort set er fælles om visionerne om, hvad der skal ske, og det er jo et godt afsæt for det, der forhåbentlig skal ske senere i år, hvor vi i al fald håber, at det lykkes at få en meget bred aftale om de kommende års investeringer i infrastruktur, ikke mindst her på jernbaneområdet.
Jeg vil ikke gå ind på enkeltområder ud over at sige, som også fru Henriette Kjær var inde på, at der i alt fald er en beslutning, som helt aktuelt trænger sig meget hårdt på, når vi taler jernbane.
Der er rigtig mange, som kunne tages op, men det helt afgørende er, at vi hurtigst muligt for taget beslutning angående strækningen København-Køge-Ringsted.
Selv om der fortsat er undersøgelser i gang, må vi sige, at i det øjeblik det planmæssige grundlag er til stede - og det skal selvfølgelig være til stede på en ordentlig måde - så er det helt afgørende vigtigt, at den beslutning bliver taget med det samme, fordi den også er en nøgle til at løse en række af de andre sammenhængende problemer, som vi skal løse på jernbaneområdet.